המעניש

המעניש (באנגלית: The Punisher) היא דמות בדיונית של אנטי-גיבור, המופיע בחוברות הקומיקס ביקום מארוול קומיקס. הדמות הופיעה לראשונה בחוברת Amazing Spider-Man #129 מפברואר 1974, ונוצרה על ידי הכותב ג'רי קונוויי והמאיירים רוס אנדרו וג'ון רומיטה האב.

המעניש הוא מעין אלטר אגו שאימץ פרנק קאסל, איש צבא מנוסה אשר בני משפחתו נרצחים בידי מאפיונר לאחר שהיו עדים לרצח כנופיה. קאסל נלחם מלחמת חורמה של איש אחד נגד המאפיה וכלל הפושעים תוך שימוש במגוון רחב של כלי נשק ונקיטת אלימות ואף ביצוע עבירות בעצמו, כגון חטיפה, סחיטה ועינויים. בהיותו איש צבא ותיק, קאסל מיומן באמנויות לחימה, התחמקות והטעיה וקרב פנים אל פנים.

טבעה האלים של הדמות, לפיו אין כל פסול בחיסול אויביו, הפכה אותו לדמות ייחודית בז'אנר גיבורי העל. ייחודיות זו סחפה אחריה גל של גיבורים שליליים בשנות השמונים. סדרת חוברות הקומיקס עובדו שלוש פעמים לסרטי קולנוע - האחד ב-1989 בכיכובו של דולף לונדגרן, השני ב-2004 בכיכובו של תומאס ג'יין, והשלישי ב-2008 בכיכובו של ריי סטיבנסון. סרט מעריצים בשם "המעניש: הכביסה המלוכלכת" בכיכובם של תומאס ג'יין ורון פרלמן הופיע בכנס קומיק-קון 2012. את דמותו בעונה השנייה של סדרת-הטלוויזיה "דרדוויל" מגלם השחקן ג'ון ברנטל, ששב לגלם אותו בסדרה המבוססת על הדמות.

דמותו של המעניש מדורגת במקום ה-27 ברשימת 100 גיבורי-העל הגדולים, לפי אתר IGN במקום ה-19 ברשימת 50 דמויות הקומיקס הגדולות של כל הזמנים לפי מגזין אמפייר ובמקום ה-39 ברשימת 200 דמויות הקומיקס הגדולות של כל הזמנים לפי מגזין ויזארד. הרצות המעניש של גארת' אניס דורגו במקום ה-15 ברשימת 25 הרצות הקומיקס הטובות ביותר לפי אתר IGN.

==היסטוריה פרסומית==
המעניש הופיע לראשונה בהופעת אורח כנבל בחוברת Amazing Spider-Man #129 בשנת 1974 בכתיבתו של ג'רי קונוויי ובאיורם של רוס אנדרו וג'ון רומיטה האב, ושמו הוענק לו בידי סטן לי. הוא הוכח כפופולרי והופיע בחוברות קפטן אמריקה ודרדוויל, וזכה לכותר סולו בכתיבת סטיבן גרנט ובאיורו של מייק זק החל מינואר 1986, שזכה להצלחה ונחטף מהמדפים. כרך שני יצא שנה לאחר מכן ונמשך מיולי 1987 עד ליולי 1995, כאשר הצלחתו גררה הוצאת שתי סדרות נוספות - "המעניש: יומן מלחמה" (נובמבר 1988-יולי 1995) ו"המעניש: אזור מלחמה" (מרץ 1992-יולי 1992), בנוסף למגזין בשחור-לבן The Punisher Magazine (נובמבר 1989-ספטמבר 1990, 16 גליונות) ויומן בדיוני "הנשקייה של המעניש" (יולי 1990-נובמבר 1994).

לאחר היקף מכירות נמוך, שלוש הסדרות בוטלו ב-1995 וכרך שלישי חדש החל כמעט מיידית. בכרך זה, שנמשך כ-18 חוברות בין נובמבר 1995 לאפריל 1997, המעניש הצטרף לארגוני הפשע ונלחם נגד האקס-מן והסוכן הממשלתי ניק פיורי. במיני סדרה של ארבע חוברות, "המעניש: פורגטוריום", המעניש הוחזר לחיים ונלחם כסוכן על-טבעי עבור מגוון מלאכים ושדים.

בשנות ה-2000, מספר סדרות עוקבות החזירו לדמות את פופולריותה הרבה: כרך רביעי בן 12 חוברות (אפריל 2000-מרץ 2001) בידי הכותב גארת' אניס והאמן סטיב דילון תחת חותם Marvel Knights; כרך חמישי בן 37 חוברות (אוגוסט 2001-פברואר 2004); כרך שישי תחת חותם MAX, המיועד לקוראים בוגרים יותר (מרץ 2004-פברואר 2009); כרכים שניים של "המעניש: יומן מלחמה" (ינואר 2007-פברואר 2009) ו"המעניש: אזור מלחמה" (פברואר-מרץ 2009); כרך שביעי בן 16 חוברות (מרץ 2009-יוני 2010); סדרה נוספת תחת חותם MAX (ינואר 2010-אפריל 2012); כרך שמיני בן 16 חוברות (אוקטובר 2011-נובמבר 2012); וכרך שלישי של "המעניש: אזור מלחמה" (מדצמבר 2012 עד אפריל 2013). כרך תשיעי נכתב באפריל 2014 עד ספטמבר 2015, בכתיבתו של נייתן אדמונדסון ובאיורו של מיץ' גירדס.

== ביוגרפיה בדיונית ==
=== תחילת חייו וקריירה צבאית, מות משפחתו ולידתו של המעניש ===
פרנק קאסל נולד בקווינס, ניו יורק כפרנסיס קסטיליונה להורים ממוצא סיציליאני, ובבגרותו התגייס לחיל הנחתים של ארצות הברית ולבסוף עלה בדרגות לדרגת קפטן. הוא נישא לאשתו, מריה אליזבת' קאסל, לאחר שזו הרתה ממנו את בתם הראשונה, ליסה. לאחר אימוני הטירונות, קסטיליונה נשלח לאימוני חיל הרגלים של הנחתים, ושם שובץ תחת הדרכתו של תצפיתן אינדיאני בשם פאן ביגהוק, אשר לימד אותו את דרכי ההישרדות בערבות הפתוחות. לאחר אימוניו אצל פאן, קסטיליונה נשלח לשרת כחבר ביחידת מבצעים מיוחדים במסגרת מלחמת וייטנאם, ואף היה הניצול היחיד משני הצדדים לאחר מתקפת הוייטקונג על בסיס בו שהה בשנת 1971. הוא זכה בעיטורי גבורה רבים על שירותו במלחמה, ביניהם מדליית הכבוד, צלב הצי, שלוש מדליות כוכב הכסף וכוכב הארד, ארבע מדליות לב הארגמן ואף זכה במדליית החירות הנשיאותית. לאחר שסיים את סבב החובה השני שלו במלחמת וייטנאם, הוא חזר לארצות הברית והוליד עם אשתו את בנם השני. במטרה לחזור לסבב השלישי בווייטנאם, קסטיליונה שינה את שמו לפרנק קאסל כדי להצטרף מחדש לחיל הנחתים. פרנק שירת במלחמת וייטנאם כארבע שנים, ולאחר שהמעורבות האמריקנית בווייטנאם נסתיימה, קאסל נעשה לחבר בצוות משימות מיוחדות עבור סיירת חיל הנחתים.

בעודו בחופשה, הוא לקח את אשתו ושני ילדיו לפיקניק בסנטרל פארק. בעודם שם, התקיימה ליד המקום הוצאה להורג שבוצעה בידי חברי ארגון מאפיה באזור. על מנת למנוע עדי ראייה, חברי המאפיה ירו ורצחו בדם קר את משפחתו של קאסל, שניצל מהיריות. אמנם הוא לא נהרג, אך הוא שקע בטראומה כתוצאה מהאירוע. הוא תכנן להעיד בבית המשפט המקומי בכוונה להרשיע את היורים, אך עדותו בוטלה עקב קשריהם של חברי משטרת ניו יורק עם ארגוני המאפיה האזוריים. הוא החליט לסרב לחזור לשירותו הצבאי, ונשבע במשך שאריות חייו לנקום באלו שהרגו את משפחתו בפרט ובפשע ככלל. באמצעות כישורי הצבאיים בלוחמה פיזית ובאמצעות שימוש בכלי נשק ובטקטיקות צבאיות, הוא החליט להתחיל במלחמה של איש אחד כנגד הפשע תחת הכינוי המעניש.

בניגוד לגיבורי-על אחרים הלוחמים בפשע, קאסל הורג את אויביו. בעוד הבלש ג'ון לאבאינו חוקר את המקרה, קאסל הכין את עצמו להילחם במשפחת הפשע קוסטה, ומנהיגם שכר את בילי "היפה" רוסו להתנקש בחייו של קאסל ללא הצלחה. כמו כן, הוא צובע על אפוד המגן שלו סמל גולגולת לבנה, דבר אשר הופך לסמלו האישי והמוכר ברבות השנים. הוא הרג כמה מחברי משפחת הפשע, השאיר את רוסו בחיים כדי לספר לשאר משפחת הפשע כי הוא רודף אחריהם, וצילק אותו כשזרק אותו מחלון זכוכית.

=== מפגשים עם ספיידרמן, קפטן אמריקה, דרדוויל והקינגפין ===
קאסל התעמת עם גיבור-העל ספיידרמן בשלב מוקדם בקריירה שלו כמעניש, כאשר רומה לחשוב כי הוא גנב בידי נבל-העל התן. עם זאת, ספיידרמן גרם לו להבין את טעותו והם נעשו לבעלי ברית. הוא טעה לחשוב שהוא פושע פעם נוספת, וזאת כאשר הפושע טרנטולה החל לחטוף ספינות. כאשר משה מגנום ו"חברת כוח ההרתעה" הושכרו לפתח גז ביוכימי רעיל והחלו להשתמש באזרחים חטופים כנבדקים, קאסל וספיידרמן גרמו לקריסת פעולותיהם של הארגון וכמעט וגרמו למותו של מגנום. לבדו, קאסל חיסל את ארגוני "הברית הלאומית התעשייתית" ואת הסינדיקט. הוא חבר לחבר האקס-מן נייטקרולר ולספיידרמן נגד ג'יגסו, הלא הוא בילי רוסו אשר רוצח בני אדם במטרה לנקום בו על צילוק פניו. הוא חבר לספיידרמן פעם נוספת במטרה למנוע מברט קניון, שותפו של קאסל מימי מלחמת וייטנאם שנעשה למתנקש שכיר, להרוג את ג'יי ג'ונה ג'יימסון. בהזדמנות נוספת, השניים נפגשו שנית כאשר ספיידרמן ניסה למנוע מקאסל להתנקש בחיי פושע.

במהלך ניסיון לתקוף מפגש פשע מאורגן בברוקלין, קאסל נתקל בקפטן אמריקה, והשניים החלו בעימות היות ששיטות הלחימה בפשע שלהם שונות ומשום חוסר נקיפות המצפון של קאסל בדבר הרג פושעים. המאפיונרים מובסים ונכלאים, אם כי קאסל נמלט לפני שהקפטן יוכל להילחם בו. לאחר שרצח סוואמי אשר התגלה כמתנקש מחופש, קאסל נתקל בספיידרמן פעם נוספת וזה הביס וכלא אותו. בשהותו במאסר באי של רייקר, קאסל המשיך בלחימה בפשע בכך שהרג את עמיתיו לכלא. הוא בורח מהכלא במטרה למנוע משלוח סמים שיועד לפושעים בעלי השפעה בכלא, והורג את סוחרי הסמים לאחר שגילה כי הם משתמשים בילדים לצורך פעילויותיהם הזדוניות. הוא נתקל בדרדוויל, אשר ניסה להביס אותם באופן חוקי, והרג סוחר אותו דרדוויל ניסה לחלץ מידיו של קאסל. לאחר מכן, קאסל ירה בדרדוויל הזועם חץ הרדמה. ראש הקרטל נעצר לפני שקאסל היה יכול להורגו, ושהה תחת הגנתם בחוק של משרד עורכי הדין נלסון ומורדוק. מחשש שהם ישחררו אותו לחופשי, קאסל החליט להרוג אותו לפני שתהיה להם ההזדמנות, אך איחר והוא שוחרר. בעקבות כך, הוא חבר לדרדוויל והביס אותו, כשלפתע דרדוויל ירה בו והחזיר אותו לכלא.

הוא נכלא בכלא דנמורה סטייט, ושותפו לתא היה הנבל בומרנג, אותו הזהיר קאסל כי יהורגו אם לא "יתנהג יפה". לאחר מכן, הוא הציע לבומרנג לעזור לו לברוח מהכלא או למות. כאשר ברחו, קאסל בגד בבומרנג והסגיר אותו לשומרי הכלא בעוד הוא נשבע להתנקש בחיי הקינגפין. קאסל, אשר נעשה לא יציב בנפשו, איתר את הקינגפין ואיים על אשתו, דבר שהוביל את הקינגפין להביס אותו וכמעט להורגו. הוא נלקח בחזרה למעצר, ובמשפט שנערך לו, התובע המחוזי בלייק טאוור אמר לחבר המושבעים שהוא סבור כי קאסל צריך לעמוד לדין על הפשעים בהם הודה. עם זאת, צד ההגנה המשפטית טען כי מאז רצח בני משפחתו, קאסל איבד את שפיותו ועליו להתאשפז במוסד לחולי נפש. כאשר שמע זאת, קאסל הכחיש ואמר לשופט שהמערכת כולה משוגעת, היות שהיא מאפשרת לפושעים ללכת ברחובות.

=== הנאמנות, פעילויות עם מיקרוצ'יפ ===
קאסל נשלח שנית למאסר באי של רייקר, שם נתקל בג'יגסו והם ניסו להרוג זה את זה כמיטב יכולתם. קאסל הוצא מכלאו באי של רייקר בידי ארגון "הנאמנות", שניסה לשפר את ארצות הברית בכך ששטף את מוחם של פושעים וצירף אותם ל"יחידת ההענשה" בהשראת קאסל עצמו. לאחר שניצל מידי הנאמנות בידי בוגדת הנאמנות בשם אנג'לה, הוא אמר לבן יוריק כי הרג את הקינגפין בכוונה להתחיל מלחמת כנופיות במהלכה הפושעים יהרגו את עצמם, אך ראה כי אזרחים רבים נקלעים לקו האש. הוא כינס את ראשי המשפחות הפשע באיומי אקדח והפסיק את מלחמת הכנופיות, ותקף את ביתו של מנהיג הנאמנות וגילה כי ג'יגסו נעשה לחלק מיחידת ההענשה. הוא הביס את ג'יגסו ונלכד, אך השתחרר והביס את הנאמנות. לאחר מכן, הוא ניסה לנצל מלחמת כנופיות בניו יורק במטרה להרוג כמה שיותר פושעים, אך הובס בידי ספיידרמן. הוא נפגש עם ההאקר דייוויד ליברמן/מיקרוצ'יפ, והם החלו לעבוד יחדיו נגד הפשיעה. מלחמתו כנגד הפשע המאורגן הפכה לעולמית כאשר הוא להפסיק לחסל סחר בסמים בינלאומי, דבר שאילץ אותו להגיע לבוליביה. לאחר שנכשל ליצור חיים שקטים ושלווים במערב התיכון, קאסל נלחם בכת מרושעת וחמושה תחת הנהגתו של אדם בעל יכולת ריפוי המכנה את עצמו "רב" (Rev).

לאחר שניסה להתנקש בחיי הנבל טומבסטון, קאסל פרץ לכלא במטרה להרוג מנהיג כת רצחנית ונאלץ לשתף פעולה עם אסירים כדי לצאת ממנו. הוא לחם בגילדת המתנקשים, התחזה למורה במטרה לחקור סחר סמים בבית-ספר, נתקל בחבר ישן שנעשה לאויב ומנע מילד ללכת בדרכו, בטענה שהוא לא צריך ללכת בדרכו של מי שהוא מזדהה איתו. בשלב זה, מלחמתו של קאסל נגד הקינגפין עלתה שלב ברמה כזו, שפרנק אף גייס צבא קטן שיעזור לו נגד הנבל. בעוד הוא אימן את צבאו, אחד ממתנקשיו החדשים של הקינגפין החל להתנקש בחיי חברים בצבא זה, כשלבסוף קאסל איתר אותו, הרג אותו ונלחם בקינגפין בקרב שנגמר בתיקו. הוא חבר לקבוצת הילדים פאוור פאק ולבלשית דקוטה נורת', נסע למשימות באוסטרליה ובלאס וגאס, ונפגש עם חבר האקס-מן וולברין במהלך משימה במדריפור. בין היתר, קאסל סיכל את מזימתו של אמרגן אגרוף להשגת הון באמצעות הריסת קריירתם של מתאגרפים, הסתנן לתוך מחנה אימונים סודי לנינג'ות, נלחם בארגון צבאי בעל מטרה דומה לשלו המשתמש באמצעים קיצוניים על היתר המידה כדי להשיגה, נלחם במון נייט בהשפעת סמים, נלחם בנבל "דאמאג'" ובקרטל הסמים שלו ושיתף פעולה עם האלמנה השחורה וקבוצת הגיבורים "אדוני הצל" במאבק נגד חברת השמש העולה.

הוא נאלץ להגן על חושף שחיתות ממשלתית מפני קציני הפנטגון הנחושים להורגו, כשלבסוף כאשר קאסל נאלץ לגנוב צוללת ניסיונות ונרדף על ידי צוללת גרעינית ממשלתית. אמנם, הוא חושף שחיתות ממשלתית בעצמו לאחר שגנרל מושחת מכריז נגדו מלחמה כוללת. לאחר שסייע לחברת הבנייה בקרת נזקים וחבר למון נייט נגד מרסק הדגלים וארגון U.L.T.I.M.A.T.U.M, הוא חדר לטירתו של דוקטור דום בלטבריה ונלחם בצבא הדומבוטים שלו לאחר תחילת אירועי "מעשים של נקמה". הוא נלחם בדום עצמו ונמלט, כשלאחר מכן הוא הותקף בידי שכיר-החרב באשווקר, שנשלח בידי הקינגפין להתנקש בחייו, ללא הצלחה. קאסל שיתף פעולה פעם נוספת עם ספיידרמן בעל כוחותיו של קפטן יוניברס, והם הביסו פעיל נאו-נאצי. הם חקרו נתיב להברחות סמים אשר הוביל אותם לאקדמיה צבאית, שבה הם גילו כי הממשלה המושחתת מאמינה כי קוקאין, אשר לעולם לא מאבד את ערכו הכספי, יכול להפוך למטבע החדש של ארצות הברית אם תקן הזהב יקרוס. בעוד ספיידרמן נלחם ברובוטים השומרים על מאגר הקוקאין, קאסל נלחם בתלמידים מהאקדמיה ופוצץ את המתקן בסיום הפעולה. לאחר שעזר לספיידרמן בחילוצה של מרי ג'יין ווטסון ובשחרורו של בניין הדיילי ביוגל מידיהם של כנופיית גזענים לבנים, קאסל ומיקרוצ'יפ יצאו למשימות שונות בהוואי, יפן, הפיליפינים, גרמניה ובליז. הוא שיתף פעולה עם גוסט ריידר נגד מרסק הדגלים וה-U.L.T.I.M.A.T.U.M ועם מון נייט וספיידרמן נגד ארגון האימפריה הסודית.

==== שיתופי פעולה שונים, משימות בינלאומיות, סיום השותפות עם מיקרוצ'יפ ====
לאחר שמיקרוצ'יפ פרץ למערכת המחשבים של קבוצת שכירי-החרב "הבוזזים" וגנב את התוכניות לבניית רובוט רב-עצמה הקרוי "דאלק" בשל צורתו, הבוזזים איתרו אותו והחליטו לנקום בכך שהשמידו את ביתו הבטוח של קאסל והחלו לצוד אחריו ואחר מיקרוצ'יפ. מיקרוצ'יפ סייע לקאסל בבניית שלד חיצוני רב עצמה במטרה להילחם בבוזזים ובדאלק, והוא הביס אותם והפך את דאלק לחלק מארסנל כלי הנשק שלו. הוא נלחם בג'יגסו, המשתף פעולה עם רב-נגדו, והביס את שניהם. הוא נתקל באיש הבלתי אפשרי במהלך חופשתו בכדור הארץ, חבר לסוכן ארצות הברית ולפלדין נגד סוחרי סמים והביס לבדו חוליית טרוריסטים. הוא הביס קבוצת טרוריסטים נוספות, אשר ביצעה פיגוע בני יורק מתוך שנאה לעיר, בשיתוף פעולה עם ניק פיורי ואלפונסו מקנזי. הוא נטרל רוצח סדרתי הרוצח נהגי מוניות, הוא נאבק בטריאדה הסינית, ויצא למסע נקמה בקינגפין לאחר שזה חתך את אצבעו של מיקרוצ'יפ. הקינגפין שכר נגדו את ג'יגסו, שגרם לצילוק פניו. קאסל ברח והגיע לביתה של מנתחת פלסטית, אשר טיפלה בפרצופו אך הפכה אותו לדמוי אפריקאי-אמריקאי. הוא שיתף פעולה עם לוק קייג' לזמן מה בכינוי "העורב" נגד סוחרי סמים, בטרם פניו חזרו למצבן הרגיל.

במהלך קניות במכולת, החנות עוברת שוד וקאסל מביס את כנופיית השודדים באמצעות עגלת מוצרי ניקיון ומוצרים כימיים. כאשר נודע להם כי הקינגפין מתכנן להשתמש בתעלת למאנש כדרך לאיסוף סינדיקט פשע אירופאי מאוחד, קאסל ומיקרוצ'יפ נוסעים לאנגליה ונפגשים עם איש קשרו של מיקרוצ'יפ באנגליה, נייג'ל היגינס - אנגלי שחור עור, שלאחר מות משפחתו הושפע מפעילויותיו של קאסל בארצות הברית והחליט להפוך לפורע חוק תחת הכינוי "אאוטלו, כמעין "מעניש בריטי". הם נלחמים יחדיו בנבלים ראפידו, באטרוק, טרנטולה, בשכיר החרב אהרון קאשין ולבסוף בקינגפין. קאסל מתחיל להילחם במשפחת הפשע קרבון, ומשתף פעולה עם מיקי פונדוזי, חייל לשעבר במשפחת הפשע קרבון שהחליט לעזור לקאסל נגדם. במקביל, הוא נעזר בשוטגאן, מאיוביו של דרדוויל וסוכן CIA לשעבר. במהלך ניסיון ללכידת אנס, הוא נפגש עם לין מייקלס, קצינת משטרה שניסתה ללכוד את אותו אנס ולאחר מכן נעשתה לשותפתו של קאסל ופונדוזי נגד רוזלין ושבעת מתנקשיה.

הוא החל להילחם בקרטל הסמים של "אדון הקראק", ונלחם בשכיר חרב הומוריסטי שנהרג כאשר קאסל זרק אותו ממסוק וגרם לו להידרס בידי אוטובוס. באותה העת הוא נתקל לראשונה בסוכני ארגן V.I.G.I.L, המתנגדים לפורעי החוק דוגמת המעניש ושואפים ללכוד אותם. בעקבות פיצוץ בניין, קאסל נחשב למת, ואת מקומו ניסו להחליף אאוטלו, היטמן חדש בשם ג'יימי פירס ושוטר לשעבר שנעשה לפורע חוק. לאחר מספר משימות שונות, הלחימה השפיעה על מוחו של קאסל. בשלב מסוים הוא איבד זמנית את שפיותו, ומיקרוצ'יפ נעל אותו באחד מבתיהם המוגנים. חיל לשעבר באריות הים בשם קרלוס קרוז החליף את קאסל זמנית כמעניש לצד שני שותפים, אך לא הרג פושעים כמותו. בינתיים, מיקרוצ'יפ ניסה להביא את קאסללשפיות באמצעות מספר ניסויים פסיכולוגיים, וזאת כאשר באותה העת סוכן S.H.I.E.L.D. בשם דרק סמולס יצא למסע צלב נגד המעניש, ויחד עם הנבל בולזאיי הרג את קרוז ושותפיו ואיתר את מיקרוצ'יפ. כאשר קאסל הצליח להשתחרר מתא המעצר שאליו הוכנס בידי מיקרוצ'יפ, הוא כיוון את נשקו אליו כשלפתע סמולס ירה על הקיר שלידו עמד מיקרוצ'יפ טיל, והרג אותו. קאסל, התוהה האם הרג את מיקרוצ'יפ, ברח.

=== אי שפיות, מא גנוצ'י ===
בגידתו של מיקרוצ'יפ דחפה את פרנק למצב של אי שפיות, והוא נלכד בידי ניק פיורי ונכנס למשמורת של ארגון S.H.I.E.L.D. הוא עבר ניסויים האנק פים במטרה להחזירו לשפיות, אך הוא נעשה כועס ועצבני יותר ויותר עד שהצליח לברוח, ובדרכו נלחם בדוק סמסון, ג'. וו. ברידג', דאם דאם דוגאן ובקונטסה ולנטינה אלגרה דה לה פונטיין כשלבסוף ירה בניק פיורי וברח מנושאת המטוסים המעופפת. אמנם, לאחר מכן התגלה כי ניק פיורי בו קאסל ירה היה למעשה מודל חיקוי אנושי שהתחזה לפיורי כאשר זה נלכד בממד כיס. בעוד S.H.I.E.L.D ורשויות החוק רודפים אחריו יותר מתמיד, קאסל חזר למצבו הרגיל וללחימה בפשע, וזאת בעוד הוא נעשה קרוב יותר לקהילת גיבורי-העל בכך שהוא נלחם בטומבסטון, בחבר קבוצת "המדגימים" האצ'ימאן ובפיירפוקס, חבר באחת מיחידות חיילי-העל הסובייטיים ומאויביו של הוקאיי. הוא סייע ל-S.H.I.E.L.D בלחימה בזקיפי סנטינל במהלך אירועי "אונסלוט", ושיתף פעולה עם האנטי-גיבור תליין אקס נגד ארגון "העמדה האחרונה של האנושות" שונא-המוטאנטים. בסיום הקרב הוא לקה באמנזיה, והחל לחיות בכנסייה במנהטן ללא זיכרונות מעברו.

קאסל שב לאחר זמן מה לניו יורק, והחליט לחסל את משפחת הפשע גנוצ'י, ממשפחות הפשע הבולטות ביותר בניו יורק המשמשת כשלוחה של סניף המאגיה בהנהגת הרוזן נפאריה, כדי להראות כי חזר. הוא שכר דירה בבניין דירות בניו יורק בכינוי ג'ון סמית, ושם הקים את בסיסו. לפני שתכנן להרוג את ראש המשפחה, מא, הוא חיסל בשיטתיות את שלושת בניה וסגני הארגון וזאת כדי ליצור מלחמת כנופיות שמטרתה לתמרן את האם האכזרית של המשפחה למלחמות התשה נגדו ונגד כנופיות אחרות. בתגובה למות בניה, מא גנוצ'י הפעילה לחץ על השוטרים המושחתים הפועלים במשטרת ניו יורק, והם בתגובה יצרו כוח משימה מדומה בכוונה לספק את מא, ומינו לניהולו בלש צעיר ומפוחד בשם מרטין סואפ וצירפו אליו פסיכולוג אובדני במטרה לגרום לכישלון המשימה, וזאת כי הם לא חפצים במותו של המעניש היות שהוא נלחם בפשע במקומם. בינתיים קאסל המשיך להילחם במשפחת גנוצ'י ומתנקשיהם, ולאחר שהביס את דרדוויל כאשר זה ניסה למנוע ממנו להתנקש בחיי אחיה של מא, הוא נלחם בה ובחייליה בגן החיות של הסנטרל פארק. הוא הביס זרק אותם לכלוב שבו שוכנים דובי קוטב, שטרפו את חייליה של מא ואכלו את גפיה.

במקביל לפעילויותיו נגד המשפחה עצמה, קאסל נאלץ להתמודד עם מתנקשים רבים שבכוונתם היה להתנקש בחייו בעקבות חוזה על ראשו אותו הוציאה מא. בין המתנקשים נמנה הרוסי, מתנקש בעל כוח פיזי עוצמתי אותו קאסל מביס בסיועו של בומפו, אחד משכניו הלוקה בהשמנת יתר חולנית. לאחר שהוא הורג את הרוסי וכורת את ראשו, קאסל מופיע באחוזתה של מא ומתחיל לטבוח בחייליה. הוא מצית שרפה באחוזה, ולאחר שמא חסרת הגפיים נופלת מחלון ומנסה לתקוף אותו, הוא זורק אותה חזרה ללהבות האחוזה ובכך משלים את חיסול משפחת הפשע גנוצ'י. בנוסף, הוא נתקל בשלישיית פורעי-חוק בשם "יחידת המשמר האזרחי", שאחד מהם הוא רוצח סדרתי המתפלל למחילה לאחר כל פשע, השני הוא אדם פאשיסט וגזען ההורג את כל "הנחותים ממנו" והשלישי הוא פורע חוק המתעב תאגידים. בתגובה להצעתם להצטרף אליהם בלוחמה בפשע, קאסל יורה בשלושתם למוות.

=== כרך חמישי ===
הבלש סואפ אולץ להתפטר מתפקידו כמנהל כוח המשימה הבדוי, וקאסל הציג לו ברית. סואפ הסכים לעבוד עמו בשיתוף פעולה, ומסר לו את כל המידה שיש בידו על פושעים מתקופתו כבלש. לאחר לילה של חיסול פושעים, קאסל נתקל ברוסי, שהוקם לתחייה כקיבורג טרנסג'נדר. הוא מביס אותו בסיועו של ספיידרמן, וגילה כי מאחורי תחייתו של הרוסי ושליחתו נגדו עומד גנרל בשם קרייגוף. הוא מחבל בפעילויותיו הפליליות של קרייגוף, וכאשר הוא מגיע לאי גראנד ניקסון שבו קרייגוף וצבאו שוכנים הוא נלחם בהם. הוא עוקב אחר הרוסי למטוס, שם הוא מביס אותו, קושר אותו בפיו לוו המחובר לפצצה גרעינית וזורק את שניהם לעבר אי גראנד ניקסון. הפצצה מתפוצצת, משמידה את האי והורגת את הרוסי, קרייגוף וכל המתנקשים והפושעים אשר שכנו עליו. בסיועו של מיסטר פנטסטיק, הוא נסע אחורה בזמן לשנת 1929 במטרה להתנקש בחיי אל קפונה.

לבקשתו של הבלש סואפ, קאסל נסע לקולומביה במטרה להציל את הגנגסטר טומי קזינו מהוצאה להורג היות שהוא יכול ליצור שלום בין כנופיות ניו יורק. לאחר שחילץ אותו והביא אותו חזרה לארצות הברית, הפגישה בין חברי הכנופיות התקיימה כמתוכנן, וקאסל ניצל זאת כדי לטבוח בהמון. בעוד הוא נלחם בפושעים בחוף המזרחי של ארצות הברית, קאסל נתקל בוולברין בחיפושו אחר רוצח החותך את קרבנותיו לשני חלקים. הוא תקף את קאסל במחשבה שהוא האחראי, וקאסל הצית אותו במהלך המאבק כשלפתע הם הופרעו בידי קבוצת אנשים נמוכי קומה שנחשפו כרוצחים, מה שאילץ את קאסל ולוגאן לחבור זה לזה נגדם. אמנם, קאסל ירה בוולברין במפשעתו כדי שהרוצחים יתקפו אותו, נסוג וחזר עם המקלע שלו במטרה להרוג אותם. בידיעה כי וולברין ירדוף אחריו, קאסל דרס אותו תחת מכבש בידיעה כי הוא ישרוד ונמלט. במהלך תצפית על מאורת סמים שעוברת חקירה משטרתית, הוא הבחין כי מספר שוטרים הכניסו לכיסיהם סמים מהמאורה. הוא השיג מסואפ את שמותיהם, עקב אחריהם ומצא קשר ביניהם לבין הצתות מאורות סמים. עם זאת, נודע לו כי אחד מן השוטרים הוא מהמר כפייתי אשר עומד לאבד את ביתו, וכי שוטר שני החליט לעזור לו. הוא גילה כי שוטרים מושחתים ניצלו אותם, ובתגובה הוא הרג את השוטרים המושחתים והציל את המהמר וחברו.

לאחר מפגש עם אלקטרה ומלחמה בסחר בסמים ובשריף מושחת בטקסס, קאסל טבח בבית השייך למאפיה האירית, ובסיום הפעולה ביקר את ספקר דייב, שכנו מימי המלחמה במא גנוצ'י. לאחר תום הביקור הוא הותקף בידי ספיידרמן, דרדוויל ווולברין, אשר החליטו להביסו ולהעמידו לדין על הפשעים שביצע במהלך מלחמתו בפשע. הוא תמרן את השלושה להילחם זה בזה וברח, כדי לחסל חברי מאפיה המשתתפים במכירה פומבית על קלטת וידאו אשר לטענתם מכילה "כוח בלתי מוגבל". במשימה זו, הוא חילץ אדם בעל אמנזיה לאחר שנכלא בואן, והביא אותו למקום המחסה שלו. משם הוא חיכה לספיידרמן, דרדוויל ווולברין בבניין נטוש, וכאשר הם הגיעו החל בקרב. לאחר שהביס את וולברין כאשר ירה בו טיל באמצעות משגר רקטות ופיתה את ספיידרמן למלכודת בה יופעל חומר נפץ אם יזוז, הוא התפנה להילחם בדרדוויל. האיש ללא פחד טען כי הוא הגזים בפעולותיו, ואף ניסה להרוג את וולברין על אף שידע שהוא ישרוד. קאסל השיב לדרדוויל כי הוא צריך לוותר על מסע הצלב שלו נגדו, ברח למקום המחסה שלו והתקשר למאט מורדוק - האלטר אגו של דרדוויל - כדי שהוא יביא את ספיידרמן ווולברין במטרה לסיים את מה שהם החלו. לפני שהם הגיעו, פרנק התגרה באיש לוקה האמנזיה, וזה התעצבן והתגלה כענק הירוק. הוא ברח כדי שהענק יתקוף את שלושת הגיבורים, וכאשר חזר, החזיר אותו למצבו הרגיל.

=== וולברין, דרדוויל ובולזאיי ===
אוסוולד צין, גנגסטר המכנה את עצמו "נפוליאון", החליט לפתות את קאסל ווולברין לג'ונגל בדרום אמריקה, וזאת כדי שהם יהרגו זה את זה לאחר קאסל החל במלחמה נגד ארגון הפשע של צין בכך שהרג את כל עובדיו ברחבי ארצות הברית. בתחילה, קאסל ולוגאן אכן נלחמו זה בזה, אך לבסוף שיתפו פעולה נגד כוחותיו של צין וגרמו למותו. לאחר שדרדוויל הביס את הקינגפין וגרם לנפילת ארגון הפשע שלו, רבים ניסו לתפוס את מקומו של הקינגפין כשליט העולם התחתון, ביניהם ראש פטיש העובד בשיתוף פעולה עם התן. קאסל החליט לחסל את ראש פטיש, אך לפני שיכל לצלוף בו ממרחק, הותקף בידי דרדוויל והצליח להימלט ממנו. לאחר שורת חיסולים שבוצעו על ידו נגד עובדיו של ראש פטיש, זה שולח נגדו את המתנקש באשווקר, אותו מביס קאסל בקלות. בעוד ראש פטיש והתן מחליטים לחסל את קאסל, דרדוויל מפתח שנאה כלפיו, וזאת בגלל פעילויותיו וכי גרם לו להגן על אנשים שהוא שונא. לאחר קרב אכזרי בין השניים, משטרת ניו יורק הופיעה ועצרה את קאסל. לאחר מכן, מאט מורדוק נראה קורא בעיתון על שיעורי הפשע העולים בעיר מאז מעצרו של קאסל, ותהה האם כליאתו הייתה הדבר הנכון לעשות. בכלא, קאסל נראה מתכנן את חיסולו של התן.

קאסל נראה מחוץ לבית הכלא, נלחם במשפחת הפשע פטרילו. ראשי המשפחה החליטו לחסל את קאסל, וזאת לאור המלחמה בהם ומשום נטירתו של אחד מראשי המשפחה למעניש לאחר שזה כמעט והרגו. הם החליטו שכדי לחסלו יש לשכור למשימה את המתנקש הטוב ביותר, ולאחר שבחנו אותו הם שכרו את בולזאיי לבצע את המשימה. לאחר קרב בין השניים, בולזאיי מעלה את המחיר שיקבל בתמורה לחיסולו, ושולח לקאסל מסר מסתורי. לאחר מכן, הוא מראה לחברי המשפחה את חולצתו המגואלת בדם של קאסל, ולאחר שהם מבקשים כי יביא להם את ראשו, קאסל החי מופיע, פותח באש והורג אותם. מתגלה כי לאורך כל הדרך, בולזאיי עבד בשיתוף פעולה עם אחת ממשפחות הפשע היריבות למשפחת פטרילו. לאחר ביצוע המשימה, הם שולחים אותו לחסל את קאסל.

=== מלחמת אזרחים ואחריה ===

בתחילת מלחמת האזרחים ביקום מארוול, קאסל לא היה מודאג ממלחמתם של גיבורי ונבלי העל זה בזה, עד שממשלת ארצות הברית החליטה להשתמש בנבלי-על לאכוף את חוק רישום העל-אנושיים כקבוצת ת'נדרבולטס. מעשה זה גרם לקאסל להצטרף למלחמה בצד של האוונג'רס הסודיים וקפטן אמריקה. כאשר ספיידרמן נרדף על ידי ג'ק-או-לנטרן השני וג'סטר השני, קאסל הציל את ספיידרמן, הרג את שניהם והביא את הגיבור הפצוע והמעולף למחנה מתנגדי הרישום. גיבורי-העל חששו תחילה לצרף את קאסל לשורותיהם, וחלקם לא רצו אותו כלל. אך כאשר הבטיח שהוא יכול להכניסם לתוך בניין בקסטר, בו שכן שער לכלא באזור השלילי בו הוחזקו גיבורי ונבלי-על אשר התנגדו לחוק הרישום, הצטרף לאוונג'רס הסודיים. כאשר נבלי-העל גולדבאג והבוזז ניסו להצטרף לכוחות האוונג'רס הסודיים, קאסל הרג את שניהם והותקף על ידי קפטן אמריקה על חוסר השליטה העצמית שלו.

כאשר המלחמה הסתיימה בכניעתו של קפטן אמריקה, קאסל לקח את מסכתו אשר נשארה מאחור. קפטן אמריקה הובא לבית המשפט ושם נורה למוות, עם שרון קרטר וקרוסבונז כצלפים בעוד הגולגולת האדומה ודוקטור פאוסטוס כמתכנני המזימה. קאסל מצא עצמו במנוסה מ-S.H.I.E.L.D ומג'. וו. ברידג', אשר גייס לעזרתו את דומינו, סילבר סייבל וקונטסה ולנטינה אלגרה דה לה פונטיין נגד קאסל.

עם מסכתו של קפטן אמריקה ותלבושת דומה, קאסל אימץ את זהות קפטן אמריקה החדש, ונאבק בכוח הלאומי של סוחר השנאה השני. לבסוף, חייל החורף לקח את מגנו של קפטן אמריקה, וקאסל נתן לו את מסכתו ונפטר מתלבושתו. קאסל סייע למון נייט לזמן קצר נגד קרטל הסמים אלקנטרה.

=== שלטון אפל ===

קאסל כפרנקנ-קאסל. אמנות מאת [[מייק מקון ומורי הולוול]]
בסוף פלישת הסקרול, נורמן אוסבורן הרג את מלכת הסקרול, ורנקה. הוא קיבל שליטה על סוכנות S.H.I.E.L.D, אותה הפך לארגון H.A.M.M.E.R שלו, וכך החל שלטונו. כאשר קאסל ניסה לירות ולהרוג אותו, הסנטרי מקבוצת האוונג'רס האפלים עצר את כדורי הרובה והחל להילחם בקאסל. קאסל הצליח להסתתר בואן הקרב שלו, עד שאדם בשם הנרי הוביל אותו למקום מחבוא. או אז, הנרי מסר לקאסל מידע על רשת סמים שהוא רוצה שקאסל ימגר. מאוחר יותר, אוסבורן הורה לברדס להרוג את קאסל. בתחילה, הברדס שלח נגד קאסל את קבוצת שכירי החרב "הזרם השחור", אותם קאסל הביס בקלות. כמו כן, לצורך עזרה, הברדס החיה בעזרת כוחותיו של דורמאמו את שותפו הוותיק של קאסל, מיקרוצ'יפ.

הברדס אמר למיקרוצ'יפ שאם יהרוג את קאסל, הוא יקים לתחייה את בנו אך מיקרוצ'יפ נכשל. קאסל מסרב להצעת הברדס להקמת משפחתו לתחייה, בעזרת כוחותיו של דורמאמו, הברדס הקים לתחייה שבעה-עשר נבלי-על שנהרגו על ידי נגע העולם התחתון. בעוד קאסל נאבק נגדם, פתן המוות ובסיליסק חוטפים את אשתו ובנו של ג'. וו. ברידג', בתקווה שזה האחרון יגלה להם היכן קאסל. השניים הרגו את אשתו, ונכנסו לקרב נגדו. קאסל ממשיך בקרב נגדם, ומתייצב מול הברדס ומיקרוצ'יפ, וזאת כשברידג' כבול. הברדס אמר לקאסל להרוג את ברידג' על מנת להקים לתחייה את משפחתו שלו ואת בנו של מיקרוצ'יפ. כאשר קאסל סירב, מיקרוצ'יפ לוקח את אקדחו של הברדס והורג את ברידג'. משפחתו של קאסל ובנו של מיקרוצ'יפ קמים לתחייה, אך קאסל משתמש בלהבותיו של פיירבראנד כדי לשרוף אותם חיים והורג את פיירבראנד. הברדס מגלה לו שהנרי הוא בנו של ג'יגסו, ובעקבות כך קאסל נטש את הנרי.

אוסבורן היצר רשימה שכלולים בה כל האנשים שמפריעים לו ויש צורך מיידי לחיסולם, ביניהם קאסל. הוא שלח נגדו את דאקן, בנו הפסיכופת של וולברין המוצג לעולם כאביו, ביחד עם עשרות סוכני H.A.M.M.E.R. כאשר קאסל ודאקן נלחמו זה בזה, דאקן קצץ את קאסל לחתיכות. חתיכות אלו נמצאו על ידי יצור-אדם והמולוידים. באמצעות חתיכות אלו, לגיון המפלצות הקים את קאסל לתחייה כיצור דמוי המפלצת של פרנקנשטיין, הקרוי "פרנקנ-קאסל". צעד זה היה שנוי במחלוקת מכיוון שדמותו הייתה ריאליסטית. לגיון המפלצות החיו אותו כדי שיעזור להם נגד רוברט הלסגאארד וצוות הלחימה במפלצות שלו. הוא ברח, אך שוכנע על ידי המומיה החי לחזור ונלחם בהלסגאארד ובצוות הלחימה שלו. הוא שהה עם לגיון המפלצות זמן מה, וניסה לנקום בדאקן בטוקיו. בסופו של דבר, הוא חזר להיות בן אדם בעזרת שימוש בבלודסטון.

==== המעניש: קשרי דם ====
לאחר שחזר למצב אנושי, קאסל החליט לצוד את הברדס כנקמה על מותו של ברידג'. הוא איתר רק את מיקרוצ'יפ. לאחר שהנרי מתוודה כי עזר לו רק כי לנקום באביו המתעלל, הוא מגיע למקום בו הוא חושד כי מיקרוצ'יפ מתחבר ומותקף בידי אישה בחליפת עור שחורה הטוענת כי היא אשתו השרופה. קאסל מגרש את הנרי, אשר חוזר לאביו - בילי רוסו/ג'יגסו, העובד עם חברו לשעבר של קאסל סטיוארט קלארק, ג'יגסו השני. הם משכנעים את הנרי כי קאסל מתכנן להורגו. הוא ממשיך את מרדפו אחר מיקרוצ'יפ ונלחם בכנופיות פשע רבות בדרך, וחוקר את אחד מנבלי-העל שהברדס הקים לתחייה לפני שזה נהרג בידי האשה המסתורית. הוא רודף אחר ג'יגסו, מושבת בידי הנרי ונכלא לצד מיקרוצ'יפ.

הנרי משחרר אותו לאחר שהרג את מיקרוצ'יפ עם סכין, מיידע אותו כי האישה המסתורית היא מתנקשת בשם ליידי גורגון וקאסל הורג אותה. קלארק מגלה על בגידתו של הנרי ומנסה להורגו, אך נהרג בידי רוסו שמענה את הנרי. קאסל נלחם ברוסו, אשר מפוצץ רימון יד בכוונה להרוג את שניהם. שניהם שורדים וממשיכים בקרב, ולבסוף רוסו נופל ללהבות הפיצוץ של הרימון ונהרג. קאסל אומר להנרי לא לחפש את אביו ולהתרחק ממנו, ועוזב את המקום.

=== נגד "הממירים" ועימות עם האוונג'רס ===
מלחמת כנופיות אלימה, אשר הסתיימה ברצח של כמעט 30 איש בחתונה, הותירה את רייצ'ל קול אלמנה רק שעות לאחר שהתחתנה. באמצעות קשריו עם אחד מבלשי האירוע, קאסל השתמש במידע שקיבל על קבוצת "הממירים" (Exchange) האחראית לאירוע כדי להרוג מספר מחבריה, אך השאיר אחד ממותקפיו בחיים וליווה אותו למקום בטוח. הממונים עליו הבינו כי קאסל סימן אותו כמטרה והרגו אותו בעצמם, ושלחו את הנשר השישי להרוג את קאסל. קאסל הרג אותו, אך נפצע קשה והעביר שלושה חודשים בהתאוששות. פרנק נסע למדינת ניו יורק כדי להרוג את ראשי הממירים. הוא נתקל ברייצ'ל קול, אשר לאור עברה בחיל הנחתים של ארצות הברית החליטה לנקום בממירים. ביחד, הם נלחמו בממירים.

קאסל גילה שדרדוויל מחזיק בכונן אומגה, כונן נתונים העשוי ממולקולות לא יציבות מחתיכה קרועה של אחת מתלבושת ארבעת המופלאים, המכיל בתוכו מידע על ארגוני פשע רבים, וגם ארגונים כ-H.Y.D.R.A, האימפריה הסודית ו-A.I.M. קאסל רצה כונן זה לעצמו, אך דרדוויל סירב למסור לו אותו. קאסל הציע לדרדוויל שיעזור לו להרוס את הכונן, ושיבלה איתו לילה בלחימה בפשע. לפני שהספיקו להרוס אותו, רייצ'ל גנבה אותו כדי לנקום בממירים. הם השיגו את הכונן חזרה, והיא עצמה ברחה. כועס על כך שנתנה לרגשותיה להכתיב את פעולתה, קאסל מתעמת עם רייצ'ל ודורש ממנה להוכיח את נאמנותה למשימה בכך שתשרוף את תמונת החתונה שלה. לאחר המעשה, הצמד ממשיך להילחם בממירים.

רייצ'ל התעמתה עם סטפני ג'רארד, מנהיגת הממירים, במשרדה המוגן. קאסל עשה את דרכו פנימה בעזרת כדורי אדמנטיום שהרסו את הזכוכית המשוריינת, ובעזרת הבלבול שנוצר, רייצ'ל חנקה למוות את סטפני. שותפה, כריסטיאן פולסן, הגיב באלימות והרג את אנשי הבניין. בין ההרוגים נמנו שלושה שוטרים, שהאשמה על מותם הופלה על קאסל. רייצ'ל, שהרגה את אחד השוטרים בתאונה, רצתה לשים קץ לחייה מתוך אשמה, אך קאסל עצר בעדה. היא נתפסה על ידי המשטרה, וכאשר ספיידרמן שמע על האירוע, הוא קרא לעזרת האוונג'רס. קאסל המשיך בפעולותיו ברחבי העולם, וזאת תחת מרדף מצד האלמנה השחורה. תור מצא אותו, ושכנע אותו לחזור לניו יורק כדי להציל את רייצ'ל מעונש מוות. הוא שחרר אותה, אך נתפס על ידי האוונג'רס ונכלא בתא מיוחד שעוצב על ידי איירון מן, מופרד מאסירים אחרים אותם יכול היה להרוג.

=== מארוול עכשיו! ת'נדרבולטס ולוס אנג'לס ===
קאסל נראה מצטרף לקבוצת ת'נדרבולטס החדשה של הענק האדום יחד עם אלקטרה, סוכן ונום ודדפול. כאשר דדפול מגלה את המנהיג עם עור אדום, הוא אומר שקאסל לא יהיה מרוצה, וכאשר קאסל מגלה זאת הוא הורג את המנהיג. הענק האדום מחיה את המנהיג עם קרינת גמא, ולאחר מכן, המנהיג ומרסי מצטרפים לקבוצה. קאסל והת'נדרבולטס נאבקים במשפחת הפשע נובילי, שזכו לכוחות בעקבות פיצוץ פצצת מוטגן ערפילי טריגן באירועי אינסופיות, ולאחר שהוא הורג את שני בני המשפחה, אב המשפחה נשבע לנקום בו. כמו כן, מרסי מפוטרת ומוחלפת בגוסט ריידר.

מאוחר יותר, הצוות איתר את דוקטור פאוסטוס וקאסל רצה להרוג אותו כנקמה על שהרג ילדים בבית ספר. הענק האדום התעניין בגיוסו של פאוסטוס, אך למשמע דברים אלו, קאסל התפטר מהצוות. במקרר, קאסל מצא פצצה עם פתק, בו היה רשום כי הוא לא נוטש אותם, אלא מפוטר. קאסל הזועם הרג את המנהיג ואת דוקטור פאוסטוס, והחל להילחם בחבריו לקבוצה. נחשף כי המנהיג בחיים והוא זה שהטמין את הפצצה, אך מעשיו של קאסל הובילו לפירוק הקבוצה.

בכרך תשיעי לסדרת הסולו שלו, קאסל עבר ללוס אנג'לס בעקבות מידע על כנופיית סוחרי הסמים והנשק דוס סולס, ונעשה מטרה של צוות חיסול צבאי בשם הקומנדו המייללים. זאת ועוד, הוא נאלץ להתמודד עם חיילי הכנופיה, אלקטרו, ארגון A.I.M, דומינו, ובעזרת האלמנה השחורה בקרוסבונז. הוא נכלא בכלא בקוסטה ריקה, אך בורח ממנו.

בתחילת אירועי "מלחמות סודיות", במהלך ההתנגשות בין ארץ-616 לארץ-1610, קאסל הגיע להתכנסות של כמה וכמה נבלי-על, על מנת להרוג כמה שיותר נבלים לפני ההתנגשות. לאחר שסיים להרוג את כולם, הוא נפגש עם צוות החיסול שנשלח בעקבותיו שבקשו ממנו עזרה בהשלמת משימה אחרונה לפני הסוף. קאסל הסכים לעזור והוטס לתיכרית, שם נשלח לתקוף תא טרור בשם "שחר שחור". לאחר שחיסל את כל חברי התא, הוא מת מפצעי ירי וההתנגשות השמידה את כדור הארץ. לאחר שכדור הארץ ויקום ארץ-616 שוחזרו בידי ריד ריצ'רדס, קאסל נראה לוחם בארגון סחר בסמים בניו יורק, ונכנס לעימות עם דרדוויל ושותפו החדש, בליינדספוט.

== אפיון הדמות ואישיות ==
דמותו של המעניש תוארה כאובססיבית לנקמה, והכותב גארת' אניס תיאר כי "המעניש רואה את העולם במונחי שחור ולבן" ופותר את בעיותיו באלימות, והכותב סטיבן גרנט אמר כי "מרטין היידגר בפילוסופיית סרן קירקגור מתקרב לתיאורו של המעניש", וכי הוא "אדם שיודע כי הוא עומד למות ויודע שמעשיו אינם משפיעים על התמונה הגדולה, אך ממשיך במעשיו כי זה מה שבחר לעשות".

בקומיקס עצמו, הוא מתואר כדמות שלא רוצה שאחרים ילכו בדרכו ומביע בוז לשאר הלוחמים בפשע, אך לא מביע חרטה על מעשיו. בניגוד ללוחמים בפשע אחרים השומרים על זהותם הסודית ועובדים במקומות עבודה, זהותו של קאסל כמעניש ידועה לציבור והוא מקדיש את כל זמנו לאימונים ותכנונים. הוא מרוויח את כספו מגנבות שהוא מבצע מקורבנותיו.

== כוחות, יכולות וציוד ==
פרנק קאסל אומן בלחימה ובשימוש בכלי נשק במהלך עברו הצבאי בחיל הנחתים של ארצות הברית והכוחות המיוחדים, וזכה לאימונים גם מאריות הים, בית הספר הצבאי לטיסה ומצבא אוסטרליה. כמעניש הוא השתמש בטכניקות המשמעת והאימונים הצבאיים מעברו, ומיומן גם בחומרי נפץ. הוא אמן בלחימה בנשק חם וקר ובקרב פנים אל פנים, ובקיא בריו ג'ו ג'וטסו, נין ג'וטסו, קראטה שורין-ריו, הווא ראנג-דו וצ'ין-נא.

הן טוני סטארק והן ניק פיורי התרשמו מיכולת ספיגת הכאב של קאסל, אשר בז למשככי כאבים בטענה כי הם פוגעים ברפלקסים. הוא בעל בתים מוגנים רבים ברחבי ניו יורק, ויצר לעצמו זהויות מזויפות רבות וחשבונות בנק רבים מהכסף אותו הוא לוקח מהפושעים שהוא הורג. יש למעניש אפוד מגן עשוי קוולאר אשר מגן עליו מרוב כלי הנשק, והוא משתמש בגולגולת הצבועה על אפודו כדי להפחיד פושעים ולגרום להם בתת-מודע לפגוע באזורים המוגנים יותר. עיצוב הגולגולת נלקח מצלפי הווייטקונג או מהשד אוליבייה.

קאסל משתמש בכלי נשק רבים, ולעיתים בציוד מיוחד שנלקח מגיבורי ונבלי-על או הושפע מהם. הוא בעל פצצות דלעת וגלשן מיוחד שנלקחו מהגובלין הירוק, זרוע מכנית שנלקחה מדוקטור אוקטופוס, קסדת איש הנמלה ומגן, חיצים וכפפה שהושפעו מקפטן אמריקה, הוקאיי ואיירון מן. הוא הראה שליטה מלאה על מוחו ותודעתו, וזאת כשהתגבר על ניסיונן של נבלות-העל לתה ודוידה דיויטו להשתמש בכוחותיהן הטלפתיים נגדו.

== דמויות ==
לאורך השנים בהן המעניש הופיע בדפי הקומיקס, הוא רכש לעצמו מספר אויבים ובעלי ברית. לרוב, אויביו הם פושעים או ברוני פשע ובעלי בריתו עם לוחמי פשע או האקרים; בפעמים רחוקות, הוא מתעמת עם אויבים בעלי כוחות על כדוגמת השד אוליבייה, הרוסי בעל הכוח העל-אנושי או הנשר הרביעי. בעלי בריתו לפעמים הם בעלי תפקיד בכיר כשוטר או בלש.
{| class="wikitable" style="text-align:right" width=100%
|-
! rowspan="2" width="10%" | דמות
! colspan="1" align="right" width=20% | הופעה ראשונה
! colspan="3" align="right" | תיאור הדמות
|-
! colspan="6" style="background-color:black;" |

<span style="color: white;">חברים ובני ברית</span>
|-
! ג'. ר ווקר/שוטגאן
| Daredevil #271אוקטובר 1989
| חייל לשעבר בצבא ארצות הברית, שהפך למתנקש של ה-CIA ונאבק בדרדוויל. הוא פגש את קאסל כשהשניים נלחמו במשפחת הפשע קארבון, ובפעולה זו, ווקר הציל את חייהם של קאסל ושל מיקי פונדוזי. הוא עבד לצד קאסל מספר פעמים לאחר מכן, ופרט לרובה ענק וטנק של איש אחד, אין לו כוחות על פרט לאימון הקרבי שהוכשר אליו ושריון הקוולאר שלו.
|-
! דייוויד לינוס ליברמן/מיקרוצ'יפ
| Punisher Vol.2 #4נובמבר 1987
| דייוויד לינוס ליברמן הוא האקר מחשבים מומחה, ועוזרו של המעניש. עם זאת, נוצר משבר בין השניים, שהתבטא בקרב יריות. בקרב, לינוס נהרג על ידי דרק סמולס. הוא קם לתחייה במהלך אירוע שלטון אפל, והוא נעשה מעין אויב של המעניש, אשר הרג אותו.
|-
! ג'. וו. ברידג
| X-Force #1אוגוסט 1991
| שכיר חרב אשר בהופעתו הראשונה נאבק בקבוצת האקס פורס. הוא נעשה מנהל סוכנות S.H.I.E.L.D זמנית, וניסה להרוג את המעניש בסוף אירוע מלחמת אזרחים. נהרג באירוע שלטון אפל על ידי מיקרוצ'יפ, על מנת להקים לתחייה את משפחותיהם של מיקרוצ'יפ וקאסל. לאחר מכן, קאסל רדף אחרי הברדס ומיקרוצ'יפ בניסיון לנקום על מותו.
|-
! מיקי פונדוזי
| Punisher War Zone #1מרץ 1992
| חבר לשעבר במשפחת הפשע קארבון, אשר האמינו כי הוא איטלקי-אמריקאי, כשבפועל היה אלבני. הוא נפגש עם קאסל כאשר הוא פעל נגד משפחת הפשע לה השתייך, והפך לבן בריתו כמשמר אזרחי, בדומה לרובין. הוא התיידד עם מיקרוצ'יפ, אך גם גרם למותו בכך שמסר את מיקומו לדרק סמולס. אחרי זמן מה, כאשר קאסל מכר לא במכוון מכונית אשר הייתה שייכת לאלמנה השחורה, פונדוזי התייצב לצידו בקרב נגדה ונגד פגיון. כאשר פגיון השתמשה באחד מפגיונות הטיהור שלה עליו, הוא סירב לעזור לקאסל ופרש מלחימה בפשע.
|-
! נייג'ל היגינס/אאוטלו
| Punisher Vol.2 #64יוני 1992
| נייג'ל היגינס הבריטי עבר טרגדיה הדומה לזו של קאסל, ובהשארתו, הפך ללוחם פשע באנגליה. הוא נפגש עם קאסל ונעשה לעוזרו, נעשה אויב של ראפידו ונלחם נגד פושעי אירופה. מופיע במהלך אתחול וחידוש הכותרים "מארוול החדשה והשונה" כדמות ראשית בסדרת החוברות "תחרות האלופים".
|-
! לין מייקלס
| Punisher War Zone #7ספטמבר 1992
| קצינת משטרה אשר נפגשה עם קאסל כאשר שניהם ניסו לתפוס אנס בסנטרל פארק. היא הלכה בדרכו של קאסל כ"ליידי המעניש" (Lady Punisher). בפעם האחרונה שנראתה, היא נלקחה למעצר של סוכנות S.H.I.E.L.D.
|-
! שכניו של קאסל (ג'ואן, בומפו וספקר דייב)
| Punisher Vol.4 #1אפריל 2000
| בזמן ששהה בבניין דירות בניו יורק תחת זהות מר סמית', שכני של קאסל כללו את ג'ואן "העכברה", נתניאל סטנלי בומפו ו"ספקר" דייב. ג'ואן היא אישה שקטה מאוד ולא מתבלטת, פונה לעיתים קרובות אל המאפיה כדי לתת לעצמה תירוץ לראות מישהו ומסוגלת למלא פקודות בצורה מושלמת; נתניאל בומפו סובל מהשמנת יתר חולנית אשר עזר לקאסל להרוג את הרוסי, וספקר דייב הוא שותפו בעל הפירסינג הרב של קאסל. כאשר קאסל נפצע קשה על ידי אנשיה של מא גנוצ'י, ג'ואן לקחה אותו לדירתו של דייב, אשר הזכיר כי לא ניתן לקחת אותו לבית חולים כי הוא מבוקש. כאשר אנשיה של גנוצ'י באו, ג'ואן ודייב הסתירו אותי, ודייב פתח את הדלת. אנשיה של גנוצ'י תלשו מפניו של דייב את הפירסינג אחד אחד, כדי שספר להם היכן קאסל. הוא סירב, ובעזרת ג'ואן, קאסל הצליח להרוג את אנשיה של גנוצ'י. רופא הצליח רפא את חתכיו של דייב, ונתן לו תרופה לשיכוך כאבים. כאשר עזב, קאסל נתן את כספו לבומפו, שהשתמש בכסף לקניית פיצות.
|-
! מרטין סואפ
| Punisher Vol.4 #2מאי 2000
| מרטין סואפ ננטש על ידי אמו בגיל ההתבגרות, וגדל בבית יתומים. במפגש עם קצין משטרה, הוא שאף להפוך לשוטר בעצמו ואף הצטרף למשטרת ניו יורק. הוא פגש את קאסל לראשונה כאשר משטרת ניו יורק שיבצה אותו בקבוצה אשר מטרתה ללכוד את קאסל. מאז הוא מילא תפקיד לצד המעניש, אך לא תפקיד של עוזר קרבי כמו לין מייקלס. לבסוף, סואפ עזב את משטרת ניו יורק, עבר ללוס אנג'לס והפך לכוכב סרטים פורנוגרפיים.
|-
! ג'ני צ'זארה
| Punisher Vol.6 #43מרץ 2007
| ג'ני צז'ארה נולדה במשפחת פשע, שחותנה עם המאפיונר טים בוקטו כשבגרה. טים אנס, התעלל בה מינית והכה אותה, עד שהוא נהרג בידי קאסל והיא אובחנה כסובלת מסרטן השד. לאחר שסיפרה לאחותה כי היא הולכת ל-FBI להסגיר את משפחת הפשע של טים בטענה שהוא אחראי לסרטן שלה, שותפתה של אחותה הזמינה את מותה. ג'ני הוכתה ונזרקה מגשר, אך ניצלה כשנחתה על רכבת פחם נוסעת. היא החליטה להתחיל חיים חדשים, ואחר כריתת שד כפולה החלה ללמוד קרב פנים אל פנים ושימוש בכלי נשק, ולבסוף חזרה באחותה וחברותיה. כשגילתה כי הן מתכננות להרוג את המענישף לבשה ג'ני חולצה הדומה לשלו והרגה את אחותה וחברותיה, והתאבדה לאחר שקיימה יחסי מין עם קאסל. הדמות היא דמות מליין המקס של מארוול, המיועד לקהל קוראים בוגר יותר מגילאי 18 ומעלה.
|-
! הנרי רוסו
| Punisher Vol.7 #1מרץ 2009
| הנרי רוסו הוא בנו הממזר של בילי רוסו, אויבו המר של קאסל. הוא נעשה קורבן התעללות מצד אביו, וכאשר הנרי הביא חתול לביתם, אביו דרש ממנו להרוג את החתול אחרת יהרוג את אמו. כאשר קאסל ניסה להרוג את נורמן אוסבורן במהלך אירוע שלטון אפל, הוא כמעט נהרג על ידי הסנטרי, אך הנרי הציל אותו. מאז הוא עבד כהאקר עבור קאסל, בדומה למיקרוצ'יפ. הוא עזב את קאסל לבקשתו לאחר שזה גילה כי הוא בנו של ג'יגסו.
|-
! colspan="6" style="background-color:black;" |

<span style="color: white;">אויבים</span>
|-
! וילסון פיסק/קינגפין
| Amazing Spider-Man #50יולי 1967
| שליט העולם התחתון של ניו יורק, ואחד מברוני הפשע הגדולים ביותר בכל יקום מארוול. מזוהה גם כיריבם של גיבורים אחרים, דוגמת דרדוויל וספיידרמן. הוא שולח מתנקשים כדוגמת בולזאיי, אם כי יודע להילחם לעצמו; הוא מסוגל לקרוע איברים מאנשים בלחיצת יד, לרצץ את גולגולתו של אדם אחר, להרוס קירות בידיו החשופות ועוד.
|-
! בילי רוסו/ג'יגסו
| Amazing Spider-Man #161אוקטובר 1976
| בילי רוסו הוא אחד מאויביו הגדולים של קאסל, שפניו הושחתו כאשר קאסל זרק אותו דרך חלון. הוא מעורב עם משפחת הפשע מאגיה ומשפחות פשע נוספות, אך ללא כוחות על כלל; כמו קאסל עצמו, הוא לוחם מיומן ותו לא. לעיתים הוא לובש שלד חיצוני. הוא אסטרטג וטקטיקן אומן, ולפני שהושחתו פניו, היה גם מנהיג כריזמטי.
|-
! אוליבייה
| כפרנק קוסטה:Marvel Super-Action #1ינואר 1976כאוליבייה:Punisher Purgatory #1נובמבר 1998
| במהלך המלחמה בין גן עדן לאלוהים, השד אוליבייה ולוציפר גורשו מגן עדן לגיהנום. שם, אוליבייה השתלט על חלק מהגיהנום, אך גורש על ידי אדוני הגיהנום האחרים לגופו של תינוק אנושי שנולד מת. הגעת רוחו של אוליבייה לגופו של התינוק השיבה אותו לחיים, אך הוא איבד את זיכרונותיו המוקדמים. הוא גדל כפרנק קוסטה, חבר במשפחת הפשע קוסטה. לילה אחד, כאשר עבד כתצפיתן, הוא הרג מאפיונר אחר. עצם נטילת חיים מאדם אחר החזירה לו את זיכרונותיו כאוליבייה, והוא התחיל לתכנן את נקמתו באדוני הגיהנום. בעזרת קסמי תורת הנסתר, הוא איתר את קאסל, באותה עת חייל במלחמת וייטנאם.

הוא הורשה על הריגת בנקאי בסנטרל פארק, וזאת על מנת להרוג את משפחתו של קאסל; הגולגולת שקאסל צבע על אפוד המגן שלו מבוססת על פניו של אוליבייה, מה שמבטיח כי הפושעים שקאסל יהרוג יגיעו לחלק הגיהנום ששייך לאוליבייה. בעת שעבד כסוכן על טבעי, קאסל התעמת עם אוליבייה פעמים אחדות, ולכאורה הרג אותו. אוליבייה הוזכר בהמשך על ידי דוקטור סטריינג', והופיע יחד עם לוציפר ושדים אחרים בעת שניסו לפתוח פורטל לכדור הארץ באמצעות מפגש מכשפות; מזימתם סוכלה על ידי נייטקרולר, מג'יק וסת' ווקר. הוא הופיע באירוע "הפחד עצמו", בדיון על פעולותיו של "הנחש" על פני כדור הארץ.
|-
! ברט קניון וג'ימי פירס/היטמן
| ברט קניון:Peter Parker, The Spectacular Spider-Man #4מרץ 1977ג'ימי פירס:Punisher Vol.2 #86ינואר 1994
| ברט קניון שירת עם קאסל בווייטנאם, זכה לאימונים דומים לשלו ואף הציל את חייו. קניון נעשה לשכיר חרב מחופש שבהופעתו הראשונה נלחם בנשר, וברח בסוף הקרב. הוא הושכר להתנקש בחיי ג'יי ג'ונה ג'יימסון, וקאסל נלחם במעסיקיו בעוד הוא רדף אחרי ג'יימסון. הוא הצליח לחטוף את ג'יימסון והצטרף למעסיקיו בליברטי איילנד בכוונה לפוצץ את פסל החירות כשג'יימסון לכוד בתוכו. ג'יימסון ניצל בסוף הקרב, וקניון נפל למותו מהפסל.ג'ימי פירס היה חייל לשעבר באריות הים, שהחליף לקצרה את קאסל כמעניש לאחר שזה נחשב למת. הוא נולד במשפחת הפשע קאלן שהכריחו אותו להתחזות לקאסל כדי להרוג משפחות פשע יריבות, וביצע את משימותיהם למרות רגשות האשם שלו. הוא חבר לקאסל נגדם, ונעלם בסוף הקרב נגדם.
|-
! יחידת המשמר האזרחי
| הקדוש:Punisher Vol.4 #2מאי 2000מר פייבאק (נקמה) ואליטה:Punisher Vol.4 #5אוגוסט 2000
| הקטור רידונדו היה כומר שהרג פושעים שהגיעו לוידוי על חטאיהם, שמתפלל בפני האל למחילה אחרי כל רצח. מר פייבאק הוא לוחם פשע המתעב תאגידים מושחתים, וירה למוות במנהלי חברת השקעות עולמית ובבנקאי אשר מתח ביקורת על פעולותיו. אליטה הוא לוחם פשע פאשיסט וגזעני שהורג חברי כנופיות, סוחרי סמים ופושעים אחרים כדי לשבח את אנשי. כמו כן, הוא היה מנהל גלריה. השלושה יצרו את קבוצת "יחידת המשמר האזרחי" בהשראת קאסל עצמו, ואף הציעו לו להצטרף אליהם כמנהיגם. בתגובה, קאסל ירה בהם למוות.
|-
! מא גנוצ'י
| Punisher Vol.4 #4יולי 2000
| איזבלה כרמלה מגדלנה גנוצ'י הייתה ראש משפחת הפשע גנוצ'י, אשר שלטה ברוב הפעילויות הבלתי חוקיות של העיר ניו יורק והשפיעה על ראש העיר ומפכ"ל המשטרה. בניה נורו למוות על ידי קאסל, ולאחר היתקלות עם מאט מורדוק, קאסל הרג גם את אחיה. מא וחייליה תקפו את קאסל בגן חיות, אך קאסל גבר על חייליה וזרק אותה לכלוב בו שכן דוב קוטב, שאכל את גפיה וצילק אותה. היא המשיכה לשלוח מתנקשים ופושעים אחרים נגד קאסל, עד שזה האחרון הרג גם אותה בכך ששרף את הבית בו שהתה.
|-
! הרוסי
| Punisher Vol.4 #8נובמבר 2000
| שכיר חרב בעל כוח על אנושי וחסינות לכדורי רובה, אשר התעמת עם קאסל כאשר הושכר על ידי מא גנוצ'י להורגו. הוא נהרג על ידי קאסל על ידי עריפת ראשו, אך חזר תחת שירותו של גנרל קרייגוף. הוא וקרייגוף נהרגו על ידי פצצה גרעינית, שהחריבה את אי גראנד ניקסון.
|-
! ברקודה
| Punisher Vol.6 #31מאי 2006
| חייל לשעבר בכוחות המיוחדים של צבא ארצות הברית עם עבר קשה הכולל אב מתעלל. הוא הפך למתנקש, ולאויב של המעניש. הוא הוכיח סיבולת מפתיעה, אינטליגנציה ותושייה.
|-
! רוברט הלסגאארד
| Punisher Vol.7 #12פברואר 2010
| מהנדס מבריק שחי לקראת סוף המאה ה-19, שבני משפחתו ותושבי הכפר שלו נהרגו על ידי אנשי זאב. הוא נכנס לכלא על ניסיון לרצוח אנשי זאב, אך שוחרר על ידי יוליסס בלודסטון. תוך סיוע לבלודסטון הוא בנה לעצמו חליפת שריון, והשתמש במימד הלימבו כמקום לאחסון מפלצות מתות. כאשר השניים הותקפו על ידי דרקולה, הלסגאארד נותר בלימבו. אחרי שנים רבות, צוות יפני הלך לבית המלאכה הישן שלו, כדי למצוא מידע שיגן על יפן ממתקפה של מפלצת. הם שחררו אותו מהלימבו, והקימו צוות למלחמה במפלצות. הם הרגו את כל המפלצות על אי המפלצות, והגיעו למטרופוליס המפלצות, בו שהו לגיון המפלצות וקאסל כפרנקנ-קאסל. הוא וצוותו הובסו.
|-
|}

== אזכור במדיות אחרות ==
=== סדרות טלוויזיה ===
* בשנות התשעים הופיע המעניש במספר פרקים בסדרה "ספיידרמן: סדרת האנימציה". לאור העובדה שמדובר בתוכנית לילדים, הוגבל השימוש בכל הנשק שנושא המעניש. דובב באנגלית על ידי ג'ון בק, ובעברית על ידי ניר פרידמן.
* בסדרת האנימציה "אקס-מן: סדרת האנימציה", שני ילדים נראים מחזיקים משחק וידאו עם דמותו של המעניש על העטיפה. בפרק אחר, כפיל רובוטי של המעניש תקף את וולברין וג'ין גריי.
* בסדרת האנימציה "איירון מן: הרפתקאות משוריינות", המעניש מוזכר על ידי פפר פוטס לצד דרדוויל כפורע חוק.
* המעניש הופיע בסדרה "יחידת גיבורי העל" בדיבובו של תומאס ג'יין.
* במיקרו-פרק בסדרת האנימציה המבוססת על האוונג'רס, נהג מונית נראה קורא כתבת עיתון על המעניש.
* על פי מגזין וראייטי, פוקס פיתחו סדרת לייב אקשן על המעניש, אך צילומי פרק הפיילוט בוטלו בספטמבר 2012.
* המעניש הופיע בהופעת קמע בסדרה המצוירת "האוונג'רס התאספו!". בגרסה זו, קאסל נראה מסייע לקבוצת דפנדרס ולאלמנה השחורה נגד שלטונו של דוקטור דום במציאות חלופית.
* ב-9 ביוני 2015, השחקן ג'ון ברנטל לוהק לתפקיד המעניש בעונה השנייה של סדרת הטלוויזיה "דרדוויל", אשר עלתה לצפייה ישירה בנטפליקס במרץ 2016. ברנטל שב לגלם את הדמות בתפקיד הראשי בסדרה המבוססת על דמותו של המעניש, אשר עלתה לשידור ב-17 בנובמבר 2017 ברשת נטפליקס. נוסף לברנטל, אבון מוס-בכרך מגלם את דמותו של מיקרו, בן בארנס מגלם את דמותו של בילי רוסו, אמבר רוז ריווה את דמותה של הסוכנת דינה מדאני ודברה אן וול שבה לגלם את דמותה של קארן פייג' מהסדרה "דרדוויל".

=== סרטים ===
* בשנת 1989 נוצר עיבוד קולנועי ראשון למעניש, לפי תסריט מאת הישראלי בועז יכין. בסרט כיכב דולף לונדגרן.
* בשנת 2004 נוצר עיבוד קולנועי שני למעניש, בבימויו של ג'ונתן הנסליי ובכיכובם של תומאס ג'יין כפרנק קאסל וג'ון טרבולטה כהווארד סיינט. בנובמבר 2006 יצאה גרסה מורחבת לסרט, שכללה 17 דקות נוספות ותת-עלילה שלא הוצגה בגרסה הקולנועית, בנוסף להקדמה מצוירת בשם "The Kuwait Scene". אף על פי שנחל כישלון בקופות, אולפני ליונסגייט החלו בהפקת סרט המשך, בו ג'יגסו תוכנן להיות הנבל הראשי. תומאס ג'יין פרש מההפקה כשהתאכזב מהתסריט שנכתב, וההפקה כולה בוטלה.
* ב-5 בדצמבר 2008 עיבוד קולנועי שלישי יצא בשם "המעניש: אזור מלחמה" בבימויה של לקסי אלכסנדר ובכיכובו של ריי סטיבנסון בתפקיד הראשי. המעניש מתמודד מול אויבו ג'יגסו, שמגולם על ידי דומיניק ווסט. הסרט יצא בהפקת Marvel Knights, חותם מבית מארוול העוסק בסרטים המיועדים לקהל צופים בוגר יותר. סטיבנסון הביע עניין בהפקת סרט המשך בו ברקודה הוא הנבל הראשי. כאשר נשאל האם חתם על סרט המשך, סטיבנסון טען כי הסרט בתהליכי עבודה.
* ב-15 ביולי 2012, סרט מעריצים בשם "המעניש: הכביסה המלוכלכת" הוקרן במהלך כנס קומיק-קון בכיכובו של תומאס ג'יין. הסרט מתאר פעילות טיפוסית בחייו של קאסל, בה הוא הורג אנסים.
* המעניש מופיע בסרט המצויר "איירון מן: עלייתו של הטכנוור" והמשכו "האוונג'רס הסודיים: האלמנה השחורה והמעניש" המתרחשים באותו יקום. בסרט "עלייתו של הטכנוור" הוא דובב בידי נורמן רידוס, ונראה לראשונה צד סוכן A.I.M שניצל בידי איירון מן. הוא עובד לצד איירון מן נגד זיק סטיין, ועוזר לו לברוח מידי האלמנה השחורה והוקאיי. הוא אחת מהדמויות הראשיות בסרט ההמשך, שם דובב בידי בריאן בלום ועברו הוצג. הוא נראה במשמורת סוכנות S.H.I.E.L.D, עוזר לאלמנה השחורה נגד ארגון הטרור "לווייתן".

=== משחקי וידאו ===
* בשנות ה-90 יצא משחק ארקייד מבית קאפקום המבוסס על המעניש. כמו כן שוחרר משחק מחשב המבוסס עליו לקומודור אמיגה ולמחשב האישי. הופץ גם משחק גיימבוי של המעניש.
* המעניש עושה הופעת קמע במשחק הפלייסטיישן "ספיידרמן", ודובב על ידי דאראן נוריס.
* המעניש מוזכר בתחילת Marvel Nemesis: Rise of the Imperfects ונראית חתיכה מחולצתו קרועה על קולנועית.
* לאחר יציאת הסרט מ-2004, משחק וידאו יצא ב-18 בינואר 2005.
* כרטיס של המעניש מופיע ב-Marvel Trading Card Game, משחק קלפים בנינטנדו.
* המעניש מופיע בטריילר ל-Marvel Universe Online, אם כי המשחק בוטל.
* The Punisher: No Mercy, משחק יריות בגוף ראשון, שוחרר ב-2 ביולי 2009.
* במשחק Marvel Ultimate Alliance 2, המעניש מוזכר בשיחתם של קפטן אמריקה ולוק קייג'.
* תלבושת קפטן אמריקה של המעניש היא תלבושת חלופית לקפטן אמריקה במשחק Marvel vs. Capcom 3: Fate of Two Worlds.
* המעניש הוא דמות הניתנת למשחק במשחק הרשת Marvel Super Hero Squad Online.
* גרסת זומבי של המעניש מופיעה בסיומו של פרנק ווסט למשחק Ultimate Marvel vs Capcom 3, לצד גרסאות זומבי של דרדוויל, בולזאיי וסייברטות'.
* המעניש הוא דמות הניתנת למשחק במשחק הפייסבוק Marvel: Avengers Alliance.
* המעניש מופיע וניתן למשחק במשחק התפקידים ההמוניים ברשת Marvel Heroes, שם דובב על ידי מארק ורדן.
* המעניש הופיע גם ב-Lego Marvel Super Heroes, ודובב על ידי רובין אטקין דאונס.

=== בתרבות הפופולרית ===
* סולן להקת הת'ראש מטאל מגאדת', דייב מאסטיין, ציין כי שניים מלהיטי הלהקה מבוססים על דמותו של המעניש.
* שיר של להקת Biohazard, משתמש בדיאלוג של דולף לונדגרן מסרט המעניש של שנת 1989.

==ביבליוגרפיה==
{| class="toccolours mw-collapsible mw-collapsed" width="950"
! כרכים
|-
|
* Punisher Vol.1 (ינואר-מאי 1986, 5 גיליונות)
* Punisher Vol.2 (יולי 1987-יולי 1995, 104 גיליונות + 7 שנתיים)
** Punisher: War Journal Vol.1 (נובמבר 1988-יולי 1995, 80 גיליונות)
** Punisher Armory Vol.1 (יולי 1990-נובמבר 1994, 10 גיליונות)
** Punisher: War Zone Vol.1 (מרץ 1992-יולי 1995, 41 גיליונות ו-2 שנתיים)
** Punisher 2099 Vol.1 (פברואר 1993-נובמבר 1995, 34 גיליונות)
* Punisher Vol.3 (נובמבר 1995-אפריל 1997, 18 גיליונות)
* Punisher Vol.4 (אפריל 2000-מרץ 2001, 12 גיליונות)
* Punisher Vol.5 (אוגוסט 2001-פברואר 2004, 37 גיליונות)
|
* Punisher Vol.6 (מרץ 2004-פברואר 2009, 65 גיליונות, תחת חותם MAX)
** Punisher 2099 Vol.2 #1 (נובמבר 2004)
** Punisher: War Journal Vol.2 (ינואר 2007-פברואר 2009, 26 גיליונות)
** Punisher: War Zone Vol.2 (פברואר-מרץ 2009, 6 גיליונות)
** Punisher: Frank Castle MAX Vol.1 (מרץ-דצמבר 2009, 10 גיליונות)
* Punisher Vol.7 (מרץ 2009-יוני 2010, 16 גיליונות)
** Franken-Castle Vol.1 (אוגוסט-נובמבר 2010, 5 גיליונות)
** PunisherMAX Vol.1 (ינואר 2010-אפריל 2012, 22 גיליונות תחת חותם MAX)
* Punisher Vol.8 (אוקטובר 2011-נובמבר 2012, 16 גיליונות)
* Punisher: War Zone Vol.3 (דצמבר 2012-אפריל 2013, 5 גליונות)
* Punisher Vol.9 (אפריל 2014-ספטמבר 2015, 20 גליונות)
* Punisher Vol.10 (יולי 2016-)
|}
{| class="toccolours mw-collapsible mw-collapsed" width="950"
! מיני סדרות וספיישלים
|-
|
* Classic Punisher #1 (דצמבר 1989)
* Punisher: No Escape #1 (אוגוסט 1990)
* Punisher P.O.V #1-4 (יולי-אוקטובר 1991)
* Punisher Summer Special #1-4 (אוגוסט 1991, 1992, 1993, יולי 1994)
* Punisher Back to School Specials #1-3 (נובמבר 1992-אוקטובר 1994)
* Punisher: Ghosts of Innocents #1-2 (ינואר-מרץ 1993)
* Punisher Holiday Special #1-3 (ינואר 1993, 1994, 1995)
* Punisher: Origin of Microchip #1-2 (יולי-אוגוסט 1993)
* Punisher: Year One #1-4 (דצמבר 1994-מרץ 1995)
* Punisher Kills the Marvel Universe #1 (נובמבר 1995)
* Punisher Purgatory #1-4 (נובמבר 1998-פברואר 1999)
* Born #1-4 (יוני-ספטמבר 2003)
* Punisher: The End #1 (יוני 2004)
* Punisher: Red X-Mas #1 (פברואר 2005)
* Punisher: The Cell #1 (יולי 2005)
* Punisher: Bloody Valentine #1 (אפריל 2006)
* Punisher: The Tyger #1 (מאי 2006)
* The Punisher Force of Nature #1 (אפריל 2008)
* Punisher Little Black Book #1 (אוגוסט 2008)
* Punisher Noir Vol.1 #1-4 (אוקטובר 2009-ינואר 2010)
* Dark Reign: The List - Punisher #1 (דצמבר 2009)
* Punisher: Get Castle #1 (מרץ 2010)
* Punisher MAX: Hot Rods of Death #1 (נובמבר 2010)
* Punisher: In The Blood #1-5 (ינואר-מאי 2011)
* Untold Tales of Punisher MAX #1-5 (אוגוסט-דצמבר 2012)
* Space Punisher #1-4 (ספטמבר-דצמבר 2012)
* Punisher: Nightmare #1-5 (2013)
|}
{| class="toccolours mw-collapsible mw-collapsed" width="950"
! קרוס-אוברים
|-
|
* Daredevil and Punisher Child's Play #1 (1988)
* Ghost Rider\Wolverine\Punisher: Hearts of Darkness #1 (דצמבר 1991)
* Punisher\Captain America #1-3 (אוקטובר-דצמבר 1992)
* Punisher and Batman: Deadly Knights #1 (אוקטובר 1994)
* Ghost Rider\Wolverine\Punisher: The Dark Sign #1 (דצמבר 1991)
* Wolverine\Punisher: Revelation #1-4 (יוני-ספטמבר 1999)
* Punisher/Painkiller Jane #1 (ינואר 2001)
* Wolverine/Punisher #1-5 (מאי-ספטמבר 2004)
* Daredevil vs. Punisher #1-6 (ינואר 2005-ינואר 2006)
* Punisher vs. Bullseye #1-5 (ינואר-מאי 2006)
* Witchblade\Punisher #1 (יוני 2007)
* Daredevil/Punisher: Seventh Circle Infinite Comic (מרץ-יוני 2016, 8 גליונות קומיקס דיגיטלי)
**Daredevil/Punisher (מאי-אוגוסט 2016, 4 גליונות קומיקס פיזי)
* Doctor Strange/Punisher: Magic Bullets Infinite Comic (נובמבר 2016-פברואר 2017, 9 גליונות קומיקס דיגיטלי)
**Doctor Strange/Punisher (דצמבר 2016-מרץ 2017, 4 גליונות קומיקס פיזי)
* Deadpool Versus The Punisher #1-5 (אפריל-יוני 2017)
|}

== קישורים חיצוניים ==

* [https://www.marvel.com/characters/punisher-frank-castle/in-comics/profile דף הדמות] באתר הרשמי של מארוול קומיקס
* [https://marvel.fandom.com/wiki/Punisher דף הדמות] בפרויקט פאנדום של מארוול קומיקס

==הערות שוליים==

*